Jun 30,2018
సర్కారు ద్రవ్యలోటు ఆందోళనకరం
న్యూఢిల్లీ: ప్రభుత్వ ఖర్చు అంతకంతకు పెరుగుతున్న వేళ దేశంలో ద్రవ్యలోటు వేగంగా ఎగిసిపడుతోంది. ప్రస్తుత ఆర్థిక సంవత్సరం తొలి రెండు నెలలకు (ఏప్రిల్‌-మే) గాను సర్కారు ద్రవ్యలోటు బడ్జెట్‌లో నిర్దేశించుకున్న మొత్తంలో 55.3 శాతానికి చేరుకున్నట్టుగా కంప్ట్రోలర్‌ జనరల్‌ అకౌంట్స్‌ (సీజీఏ) వెల్లడించింది. కేవలం రెండు నెలల్లో సర్కారు వ్యయం ఆదాయానికి మించి రూ.3.45 లక్షల కోట్లకు చేరుకుందని సర్కారు గణాంకాలు వెల్లడించాయి. ఈ ఏడాది ఆదాయానికి మించి రూ.6.24 లక్షల కోట్ల కంటే అధికంగా ఖర్చు చేయకూడదని సర్కారు బడ్జెట్‌లో నిర్ధేశించుకున్న సంగతి తెలిసిందే. గత ఏడాది ఇదే కాలంలో సర్కారు ద్రవ్యలోటు బడ్జెట్‌లో నిర్ధేశించుకున్న పరిధిలో 68.3 శాతానికి చేరువైంది. ప్రస్తుత ఆర్థిక సంవత్సరం తొలి రెండు నెలల కాలంలో సర్కారు పన్ను ఆదాయం రూ.1.02 లక్షల కోట్లుగా నిలిచింది. ఇది బడ్జెట్‌లో అంచనా వేసుకున్న దానిలో దాదాపు 6.9 శాతం. నాన్‌డెట్‌ క్యాపిటల్‌ ఆదాయాన్ని కూడా పరిగణనలోకి తీసుకుంటే సర్కారు ఆదాయం రూ.1.27 లక్షల కోట్లుగా నిలిచింది. ఏప్రిల్‌-మే మధ్య కాలంలో దాదాపు సర్కారు మొత్తం వ్యయం రూ.4.72 లక్షల కోట్లకు చేరువైనట్టుగా సర్కారు గణాంకాలు చెబుతున్నాయి. ద్రవ్యలోటు పరిధిని సర్కారు గత ఆర్థిక సంవత్సరానికి రూ.5.94 లక్షల కోట్లుగా నిర్ణయించుకోగా.. దానిని ప్రస్తుత ఆర్థిక సంవత్సరానికి రూ.6.24 లక్షల కోట్లుకు పెంచిన విషయం తెలిసిందే.
మీ స్నేహితులకు రికమెండ్ చెయ్యండి